钦定古今图书集成/明伦汇编/氏族典/第185卷 > 《廖用贤尚友录》 > 萧赤斧
## 钦定古今图书集成/明伦汇编/氏族典/第185卷 > 《廖用贤尚友录》 > 萧赤斧

按《南齐书萧赤斧传》，“赤斧，南兰陵人，太祖从祖弟也。
祖隆子，卫军录事参军。父始之，冠军中兵参军。赤斧
历官为奉朝请，以和谨为太祖所知。宋大明初，竟陵
王诞反广陵，赤斧为军主，隶沈庆之，围广陵城，攻战
有勋，事宁，封永安亭侯，除车骑行参军，出补晋陵令，
员外郎，丹阳令，还除晋熙王抚军中兵参军，出为建”
威将军、钱塘令，迁正员郎，赤斧治政，为百姓所安。改
除宁朔将军。太祖辅政，以赤斧为辅国将军左军会
稽司马，辅镇东境。迁黄门郎淮陵太守。建元初，迁武
陵王冠军长史，骠骑司马、南东海太守。迁长兼侍中，
祖母丧去职。起为冠军将军、宁蛮校尉，出为持节督
雍梁南北秦四州郢州之竟陵司州之随郡军事、雍
州刺史。在州不营产利，勤于奉公。迁散骑常侍、左卫
将军，封南丰县伯，邑四百户，迁给事中、太子詹事。赤
斧夙患渴利，永明三年，会世祖使甲仗卫三厢，《赤斧》
不敢辞，疾甚，数日卒，年五十六。家无储积，无绢为衾。
上闻之，愈加惋惜，追赠金紫光禄大夫，谥曰懿伯。子
颖胄袭爵。